סרחיו יול הכריע הערב (ראשון) את הקלאסיקו הספרדי בכדורסל, כשקלע את סל הניצחון פחות משנייה לסיום והעניק לריאל מדריד 75:76 סופר-דרמטי בבית על ברצלונה. הבלאנקוס קטעו בכך רצף של שלושה הפסדי ליגה והם חלפו על פני בארסה בטבלה, בדרך להשגת יתרון הביתיות בפלייאוף. יול היה הקלע המוביל עם 16 נקודות וכאמור הכריע את המשחק ברגע האחרון אחרי לא מעט איבודי כדור. ג'יי סי קארול הוסיף 14. בראד אולסון פספס הזדמנות לנצח עבור ברצלונה בזריקה האחרונה, סטראטוס פרפורוגלו היה הקלע המוביל של הקטלאנים עם 16.
עוד בספרד: באסקוניה ויטוריה חזרה לליגה לא טוב אחרי הניצחון הגדול בחוץ מול פנרבחצ'ה. הבאסקים הפסידו 87:82 למאנרסה. טורניקה שנגאליה בלט אצל המפסידה עם 12 נקודות, רפא לוז קלע 11. הפתעת העונה טנריפה ניצחה 63:82 את אסטודיאנטס כשטאריק קירקסאי בולט עם 16 נקודות ו-7 ריבאונדים. טנריפה עם מאזן 5:18 אחרי 23 מחזורים.
המחזור ה-21 בליגה הטורקית סיפק היום (ראשון) משחק בין שתי קבוצות יורוליג. פנרבחצ'ה ניצחה בתום דרמה גדולה 75:79 את גלאטסראיי ושיפרה את מאזנה בליגה ל-2:19, המפסידה ירדה למאזן 9:12.
את המנצחת הוביל בובי דיקסון עם 16 נקודות, 7 אסיסטים ו-5 ריבאונדים, בוגדן בוגדאנוביץ' קלע 16 והוסיף 6 ריבאונדים ו-4 אסיסטים. אקפה אודו קלע 6, קלט 10 ריבאונדים והוסיף 2 חסימות. אצל גלא בלט טיבור פלייס עם 12 נקודות, 14 ריבאונדים ו-2 חסימות. ולדימיר מיצוב קלע 15, מסר 6 אסיסטים וקלט 5 ריבאונדים, סינאן גולר קלע 12 ומסר 6 אסיסטים.